KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2009. április 29-i ülésére)

TÁRGY: A 2009. ÉVI KÖLTSÉGVETÉS MÓDOSÍTÁSA

Az államháztartás működési rendjéről szóló 217/1998. (XII.31.) Korm. rendelet 53. §. (1) bekezdése alapján, tekintettel a Város 2009. évi költségvetési rendeletének 12. §-a (1) bekezdésére a Képviselő-testület rendeletének módosításával az önkormányzat, valamint költségvetési szervei költségvetését megváltoztathatja. 

A költségvetési rendelet jelenlegi módosítását elsősorban a 2008. évben képződött pénzmaradvány 2009. évi költségvetési rendeletbe történő beépítése teszi szükségessé. A Város költségvetésének főösszegét 2009. évben 887.133 eFt-tal növeli a pénzmaradvány, amely felhalmozási célú.
Beépítésre került 49.558 eFt működési hitel, ebből finanszírozzuk a tavalyról áthúzódó működési célú kötelezettségeinket, valamint a rövid lejáratú hitelt.

A 2008. évi központosított előirányzatokkal kapcsolatos, kamatokkal növelt, fizetési kötelezettségünk a Magyar Államkincstár (MÁK) felé 4.250 eFt, kifizetési igényünk 6.983 eFt, növelték bevételi és kiadási előirányzatainkat.
A MÁK megküldte az első negyedévi normatív, kötött felhasználású támogatások jóváhagyott összegeit, ezek átvezetése megtörtént.
A prémiumévek program keretén belüli pályázaton az Önkormányzat 341 eFt támogatáshoz jutott, amely növelte a kiadási és bevételi előirányzatokat.

A Bács-Kiskun Megyei Bíróság, illetőleg a Szegedi Ítélőtábla ügyeleti díj megállapítása és megfizetése iránti perben Kiskőrös Város Önkormányzatát összesen 4.517 eFt ügyeleti díj különbözet, késedelmi kamat és részperköltség megfizetésére kötelezte. Ezen kiadásra a fedezetet a korábban erre a célra képzett polgármesteri céltartalékból biztosítottuk.
„Kiskőrös Város Önkormányzatának pályázata a Polgármesteri Hivatal működésének átvilágítása, Hivatalon belüli folyamatok felülvizsgálatának és korszerűsítésének érdekében” című ÁROP pályázat keretében előleget igényeltünk, 3.450 eFt érkezett a számlánkra, amely összeg mind bevételeinket, mind kiadásainkat növelte.

A Polgármesteri Hivatal földszinti mosdó és WC helyiségek átalakítására 3.000 eFt vissza nem térítendő támogatást nyertünk Darft-CÉDE pályázaton, korábban az önerő beépítése történt meg, amely kötött pénzmaradványként épült be a 2009. évi költségvetésbe. A pályázati pénz mind a kiadásainkat, mind bevételeinket növelte.
A Környezetvédelmi Alap létrehozásáról szóló 20/2008. (XI.27.) önk. rendelet 3.§-a értelmében az Alap bevételei kizárólag környezet- és természetvédelmi célokra használhatók fel, ezért a 2009. évre tervezett 50 eFt-os bevétel erejéig kiadási előirányzat tervezése történt.
A Képviselő-testület a 19/2009. (III.25.) sz. Képv. határozatával döntött a három város összefogását kifejező jelkép alkotására benyújtott pályázatokról. A pályamunka elkészítéséhez 100 eFt-ot kell Kiskőrös Városának biztosítania.

„Az út a munkához programban” részt vesz az Önkormányzat. A foglalkoztatáshoz szükséges eszközök beszerzésére 1.842 eFt-ot működési és 480 eFt felhalmozási kiadási előirányzatot képeztünk.

A Petőfi tér 15. sz. alatti társasház a közgyűlésén emelte a közös költségeket 2009. március 1-től, éves szinten 19 eFt többletkiadást jelent ez az eredeti betervezett összeghez képest.

A Képviselő-testület 119/2007. (X.17.) sz. Képv. határozata alapján a Hivatásos Önkormányzati Tűzoltóság részére 10 db védőruha beszerzéséhez benyújtott pályázathoz 272 eFt-ot biztosítottunk. 
A Művelődési, Közoktatási és Sport Bizottság 31 eFt-tal támogatta a Kultúra Napjához kapcsolódó vendéglátást.

Az Ügyrendi és Összeférhetetlenségi Bizottság 25 eFt-tal a KTKT Gimnáziumát, 30 eFt-tal Kiskőrös Ifjúságáért Egyesületet.
A céltartalékok átvezetése a bizottságok határozatainak megfelelően történt. 

A módosítások következtében a 2009. évi működési hiány nem változott, az általános tartalékot 2.383 eFt-tal csökkentettük.

A fentiek alapján javaslom, hogy a képviselő-testület Kiskőrös Város 2009. évi költségvetési rendeletének módosítását a rendelet-tervezetben foglaltak szerint fogadja el.

Kiskőrös, 2009. április 16.


Domonyi László s.k.

